**Elektrisko un elektronisko iekārtu ražotāju, kuri nav atbrīvoti no dabas resursu nodokļa samaksas par elektriskām un elektroniskām iekārtām, ievērībai**

Valsts vides dienests (VVD) vērš elektrisko un elektronisko iekārtu (turpmāk – EEI) ražotāju (dabas resursu nodokļa maksātāju, kuri realizē vai savas saimnieciskās darbības nodrošināšanai izmanto EEI) uzmanību uz pienākumiem, ja netiek saņemts atbrīvojums no dabas resursu nodokļa samaksas par EEI un nav noslēgts līgums par EEI atkritumu apsaimniekošanu ar atkritumu apsaimniekotāju, kuram ir spēkā esošs līgums ar VVD:

1. Veikt EEI uzskaiti un dabas resursu nodokļa samaksu atbilstoši Ministru kabineta 2007.gada 19.jūnija noteikumiem Nr.404 “Kārtība, kādā aprēķina un maksā dabas resursu nodokli, izsniedz dabas resursu lietošanas atļauju un auditē apsaimniekošanas sistēmas”;
2. Organizēt realizēto vai savas saimnieciskās darbības nodrošināšanai izmantoto EEI atkritumu pieņemšanu, apstrādi, sagatavošanu atkārtotai izmantošanai, pārstrādi, reģenerāciju un apglabāšanu atbilstoši Atkritumu apsaimniekošanas likuma 26.panta pirmajai un otrajai daļai un Ministru kabineta 08.07.2014. noteikumu Nr.388 “Elektrisko un elektronisko iekārtu kategorijas un marķēšanas prasības un šo iekārtu atkritumu apsaimniekošanas prasības un kārtība” (turpmāk – MK noteikumi Nr.388) prasībām. EEI atkritumu savākšana, sagatavošana atkārtotai izmantošanai, pārstrāde un reģenerācija jānodrošina atbilstoši termiņiem un apjomiem, kas noteikti normatīvajos aktos par kārtību, kādā atbrīvo no dabas resursu nodokļa samaksas par videi kaitīgām precēm (atbilstoši MK noteikumu Nr.388 22.1 punktam un Ministru kabineta 2009.gada 3.novembra noteikumu Nr.1294 “Kārtība, kādā atbrīvo no dabas resursu nodokļa samaksas par videi kaitīgām precēm” 1.pielikuma 3.punktam).
3. Reģistrēties EEI ražotāju reģistrā ([www.elektroregistrs.lv](http://www.elektroregistrs.lv)) atbilstoši Ministru kabineta 2014.gada noteikumiem Nr.331 “Elektrisko un elektronisko iekārtu un bateriju vai akumulatoru ražotāju reģistrācijas kārtība un samaksas kārtība par datu uzturēšanu” un iesniegt ziņojumus EEI ražotāju reģistrā saskaņā ar MK noteikumu Nr.388 29. punktu:
	1. Ziņojumu par ražotāja Latvijas tirgū laisto EEI daudzumu. Ziņojums ir jāiesniedz 2 reizes gadā - līdz kārtējā gada 30.oktobrim un līdz nākamā gada 30.aprīlim par iepriekšējo pusgadu.
	2. Ziņojumu par dalīti savākto EEI atkritumu daudzumu, kā arī par to EEI atkritumu daudzumu, kuri apstrādāti Latvijā vai izvesti apstrādei ārpus Latvijas, un par atkārtoti izmantoto, pārstrādāto un reģenerēto EEI atkritumu daudzumu. Ziņojums ir jāiesniedz 2 reizes gadā - līdz kārtējā gada 30.oktobrim un līdz nākamā gada 30.aprīlim par iepriekšējo pusgadu.

Informācija par apsaimniekotājiem, kuriem ir spēkā esošs līgums ar VVD un kuri ir tiesīgi saviem līgumpartneriem piedāvāt atbrīvojumu no dabas resursu nodokļa samaksas par EEI, pieejama <http://www.vvd.gov.lv/biezak-uzdotie-jautajumi/atbrivojums-no-dabas-resursu-nodoklu-maksas/>.